Die Redakteursforum van Namibië (EFN) het sy ontsteltenis uitgespreek oor die weekblad Informanté wat ’n gru-foto van wyle mnr. Ivan Pitt op Facebook geplaas het.
"Alhoewel Informanté nie 'n lid van die EFN is nie, kom die grafiese inhoud neer op onetiese en onsensitiewe joernalistiek wat die Namibiese media in die algemeen in onguns by sy lesers en aanlyn lesers bring," sê die EFN se uitvoerende komitee in 'n mediaverklaring.
"Dit kan nie geargumenteer word dat hierdie foto in die openbare belang geplaas is of om bewustheid te skep nie. Dit blyk die enigste doelwit was die sensasionalisering van brekende nuus en om grafiese inhoud te gebruik om meer klieks te werf. Ongeag wat die oorledene na bewering gedoen het, was hy 'n pa, 'n seun en familielid, en gelief deur diegene na aan hom," sê die EFN.